- ડેટા પ્રોટેક્શન લો માટે બનેલી સરકારની સમિતિએ કરી વિવિધ ભલામણો નવી દિલ્હી, તા. 28. જુલાઈ, 2018 શનિવાર ઝડપથી થઈ રહેલા ડિજિટલાઈઝેશનના કારણે ઈન્ટરનેટ યુઝર્સ માટે તેમના વ્યક્તિગત ડેટા ચોરાવાનુ કે દુરપયોગ થવાનુ જોખમ પણ એટલુ જ વધી ગયુ છે. આ માટેની ચોક્કસ નીતિ નક્કી કરવા માટે સરકાર જસ્ટિસ બી એન શ્રીકૃષ્ણની અધ્યક્ષતામાં બનાવેલી કમિટિએ પોતાની ભલામણો સરકારને સોંપી છે. જેમાં કમિટિએ કહ્યું છેકે ડેટા પ્રોટેક્શન લોનુ ઉલ્લંઘન કરનાર કંપનીઓ પર 15 કરોડ રુપિયા સુધીનો દંડ અથવા તો દુનિયાભરમાં તેમના ટર્નઓવરના 4 ટકા રકમ દંડ તરીકે વસુલ કરવામાં આવે. ડેટા પ્રોટેક્શન અંગે કમિટિએ કહ્યું છે કે યુઝરની સંમતિ સાથે જ તેને લગતા ડેટાનો ઉપયઓગ થવો જોઈએ અને યુઝરને સંમતિ પાછી ખેંચવાનો પણ અધિકાર હોવા જોઈએ. ઈન્ટરનેટ યુઝર્સને તેમના ડેટા સુધી પહોંચવાનો અધિકાર પણ હોવો જોઈએ. સમિતિએ કહ્યું છે કે ગૂગલ ફેસબૂક જેવા સોશિયલ મીડિયા પ્લેટફોર્મનો ઉપયોગ કરનારાને પણ કોઈ પણ સમયે પોતાનો વ્યક્તિગત ડેટા જે તે સાઈટ પાસેથી મેળવવાનો હક હોવો જરુરી છે. સરકારના આઈટી મંત્રી રવિશંકર પ્રસાદનુ કહેવુ છે કે આ રિપોર્ટને ધ્યાનમાં રાખીને આઈટી સાથે જોડાયેલો કાયદો બનાવવામાં આવશે.